בעקבות תלונות של הורים, הופעתו של דודו פארוק בפסטיבל "הולי מולי" המיועד לבני נוער בראשון לציון, בוטלה. במקומו יצטרף הזמר איתי לוי לליינאפ של האירוע.

"בימים האחרונים קיבלתי פניות מהורים ובני נוער, אשר טענו כי באירוע הצפוי להתקיים ביום העצמאות עבור בני הנוער (אירוע המסובסד ע"י העירייה עבור בני הנוער בעיר), צפוי להופיע אמן אשר שיריו פוגעניים ואינם ראויים, באופן שאינו משקף את עירנו", כתב ראש עיריית ראשון לציון רז קינסטליך בעמוד הפייסבוק שלו.

דודו פארוק (צילום: רז גרוס)

איתי לוי. אורח מיוחד (צילום: אלי סגל)

"לאור האמור, פניתי לחברת ההפקה בדרישה למצוא אמן חלופי והיא נעתרה לבקשתי. אבקש לציין כי מדובר באירוע בו מופיעים כ-20 אמנים ועל כן, הנני בטוח שהחלפת האמן לא תפגע בהנאה של בני עירנו. אני מבקש להודות לפונים על הפניית תשומת ליבי".

מהפקת המופע נמסר בתגובה: "לאחר שהתקבלה פנייה מעיריית ראשון לציון בעקבות מחאת הורים בחרנו להיות קשובים הן להורים, הן לקהל והן לעיריית ראשון לציון שפנתה אלינו בנושא. החלטנו להוריד את הופעתו של דודו פארוק מליינאפ הפסטיבל שכולל עוד כ- 20 אמנים ישראלים ובינלאומיים. אנו שמחים על התגייסותו של הזמר איתי לוי שמצטרף לליינאפ של הפסטיבל כאורח מיוחד".

פסטיבל "הולי מולי" לבני נוער ייערך השנה בערב יום העצמאות באמפי פארק ראשון לציון. מלבד לוי, יופיעו בו גם די.ג'יי סקאזי, פלד ועוד. הפסטיבל בהפקת קבוצת בלוסטון לייב ניישן בבעלות גיא בסר ושי מור יוסף.